A fordítás alapjául szolgáló kiadás:

Guillaume Musso: Quelqu’un d’autre

Calmann-Lévy, Párizs, 2024

Copyright © Calmann-Lévy, 2024

All rights reserved

Magyar kiadás © Helikon Kiadó, Budapest, 2025

Hungarian translation © Gyárfás Vera, 2024

Minden jog fenntartva

Borító © Tillai Tamás

Ha az embernek csak egy életet szabad élnie,
olyan ez, mintha egyáltalán nem élne.

Milan Kundera

I
AZ UTAZÓ

1 Amikor menekülőre fogjuk

Minden azzal kezdődött, hogy megzavartak.

Paul Valéry

Côte d’Azur, Cannes-i öböl

Elképesztő volt az égbolt. Mediterrán, hipnotikus hatású. Szédítő, végtelen kékség. A tiszta, száraz levegőben sirályok cikáztak a hajó felett. Az ezüstös hullámok szüntelen csobogásában egy negyvenöt láb hosszú jacht csillogott.

Oriana Pietro három órája érkezett a milánói járattal. A gép még éppen csak leszállt Nizzában, amikor a nő már hívta is a Canto-kikötő kapitányát, hogy készítse elő a Luna Blu nevű hajót. A repülőtérről egyenesen a kikötőbe hajtott, haza sem ment. Nyugalomra és magányra volt szüksége, hogy alaposan átgondolhassa formálódó döntése következményeit.

A Lérins-szigetcsoport két legnagyobb szigete között vetett horgonyt, ott, ahol türkizkék a tenger. Szentül hitte, hogy ez a kis kiruccanás megnyugtatja majd, segít a tisztánlátásban, hátradöntötte hát a fedélzeti ülést, hogy nyugodtan napozhasson. A magasból rálátott a környékre: a kék látóhatárra, az Estérel-hegység vonulatára és a Saint-Honorat-sziget erődítményszerű kolostorának romantikus körvonalaira.

De valami nem stimmelt.

Oriana megpróbált lazítani, de a remélt nyugalom helyett nyugtalanság telepedett rá. Előrehajolt, és levette a szemüvegét. A tenger elsötétedett, mintha higanyt kevertek volna a kék vízbe. Egyre nagyobbak lettek a hullámok. Tragédia előszele érződött a szikrázó levegőben.

Felállt, és magára terített egy strandkendőt. Érezte, hogy van ott valaki. A láthatatlan fenyegetés miatt most már bánta, hogy nem hozott magával hajóskapitányt vagy testőrt.

Nyugtalanul leereszkedett az alsó hídra, körülnézett a fülkében, végigjárta a jachtot, bekukkantott a hajótesten végighúzódó ablakokon. Nem látott senkit, a szorongása mégsem csillapodott.

Ki lehet ott? Adrien? A gyerekek? Az a kis kurva, Adèle Keller?

Jeges rémület öntötte el. Megállt a hajó végében, megpróbált józanul gondolkodni, újra feltette magának a kérdést: tulajdonképpen kitől rémült így meg? Kényszerítette magát, hogy mélyeket lélegezzen, hátha attól enyhül a gyomorgörcse.

De nem jutott elég oxigénhez. Besűrűsödött a levegő: súlyos, fojtó fuvallatot érzett, megakadt benne, a csontjaihoz tapadt.

Újra megfordult. Igen, valaki figyeli. Már-már az érintését is érezte.

Kihajolt a tengerbe vezető lépcső felé. Egy gumicsónakot pillantott meg, a hidraulikus emelő mellé kötötték.

Ezúttal nem tudta visszafojtani a kiáltást.

Mégsem őrült meg. Tényleg jár valaki a hajón!

Olyan szaporán vert a szíve, hogy csak úgy lüktetett a halántéka. Vissza akart menni a felső fedélzetre, de a nagy sietségben megbotlott a létrán, és a hídra esett. Amikor felnézett, hatalmas árnyék takarta el előle a napot. Egy fekete neoprén búvárruhába öltözött alak tornyosult fölé. Egy fémrudat, talán egy piszkavasat tartott a kezében. Hiába viselt maszkot, az arca egy része jól látszott.

Oriana rémülten ismerte fel a támadóját, és megértette, hogy nem érdemes küzdenie. Az első csapás a fejét érte. Még felkiáltani sem volt ideje, máris újabb ütés sújtotta. Elvesztette az eszméletét, a hajóhidat vér borította.

Az égen kristálytollú sirályok rikoltoztak.

2 Amit tudunk

Az igazságok illúziók, amelyekről
elfelejtettük, hogy illúziók.

Friedrich Nietzsche

Saját jachtján támadták meg a gazdag olasz örökösnőt a Lérins-szigetcsoport közelében

Nice-Matin – 2023. 05. 06.

Oriana Di Pietro olasz újságírót és szerkesztőt, Carlo Di Pietro üzletember lányát péntek este súlyos támadás érte a Lérins-szigetcsoportnál horgonyzó jachtján.

Mindig felkavarja a kedélyeket, amikor ilyen idilli környezetben kerül sor erőszakra. Nem kivétel ez alól a pénteki dráma sem. A tett színhelye a Côte d’Azur egyik legszebb panorámája volt: a Sainte-Marguerite- és a vele szomszédos Saint-Honorat-szigetet elválasztó kristálytiszta tenger.

Híres olasz újságíró és szerkesztő

Itt vesztegelt a Luna Blu, a Di Pietro család tizenöt méteres jachtja. 20:30 körül az EDHEC egyetem kikötőbe igyekvő diáklányai egy szokatlan pózban lévő testet pillantottak meg a jacht hátsó részén. A két lány a hajóra sietett, és megtalálták a halottnak tűnő nőt. Rádión értesítették a tengeri mentőszolgálatot, amely azonnal odasietett.

Az áldozat a 38 éves Oriana Di Pietro, neves újságíró és szerkesztő, Carlo Di Pietro iparmágnás lánya. A nő testén talált zúzódások tompa tárgytól származó ütésekre és brutális agresszióra utalnak. Az eszméletlen áldozatot súlyos sérülésekkel szállították a Simone Veil Kórházba.

Bestiális támadásra valló helyszín

Fanny Angeli, az áldozatot felfedező és a mentőket értesítő két diáklány egyike szerint a helyszín bestiális támadásról tanúskodott. A híd tele volt vérrel – osztotta meg velünk, majd hozzátette –: mély sebeket láttam a nő koponyáján és az arcán.

Grasse város ügyészsége nyomozást indított gyilkossági kísérlet miatt. A nizzai rendőrséggel is együttműködnek.

Tegnap kora délután még kedvezőek voltak az időjárási körülmények, a nap vége felé viszont már viszonylag kevesen merészkedtek ki a tett színhelyére. Péntek este már elkezdték kikérdezni a hajójukkal a közelben állomásozó nyaralókat. A rendőrség keresi azokat a tanúkat, akik bármilyen információval rendelkeznek a támadás körülményeiről.

A nyomozásra közelről rálátó forrásunk szerint az újságírónő – aki jól ismerte a környéket, az övé ugyanis az Antibes-ban álló Annabelle villa – a történtek idején egyedül tartózkodott a hajón. A férje, Adrien Delaunay dzsessz-zongorista öt- és hétéves gyermekükkel már napok óta a Côte d’Azurön pihent. […]

*

Az Oriana Di Pietro elleni súlyos támadás nagy felbolydulást keltett Olaszországban

Var-Matin – 2023. 05. 07.

A két napja saját jachtján megtámadott olasz örökösnő válságos állapotban fekszik a Simone Veil Kórház intenzív osztályán.

Továbbra is kómában van, megsérült a koponyája, a mellkasa és a nyaka, ráadásul több csontja is eltörött – árulta el az ügyet jól ismerő forrásunk.

*

A Di Pietro-ügy: feltételezések, bizonyosság nélkül

Nice-Matin – 2023. 05. 07.

[…] Mi lehetett ez? Rosszul elsült betörés? Elfajult a vita az eddig ismeretlen vendéggel? Gyilkossági kísérlet? Egyelőre teljes rejtély övezi az Oriana Di Pietro ellen intézett támadást.

A nizzai búvárosztag szombat reggel nyomokat keresett a helyszínen és a Frioul-szigetek környékén. Előző nap a bűnügyi helyszínelők alaposan átkutatták a 15 méter hosszú, F45 Flybridge típusú Luna Blu jachtot.

A környéken tartózkodó esetleges tanúk kihallgatása nem hozott eredményt. Néhányan jelezték, hogy láttak a szorosban egy fekete-piros gumicsónakot, amely alkalmas lehetett arra, hogy egy vagy több ember a jachtra lopakodjon és rajtaüssön Oriana Di Pietrón, de egyelőre sem a csónakot, sem a tulajdonosát nem sikerült megtalálni. […]

Olaszországban már azt rebesgetik, hogy bérgyilkosságról lehet szó. Oriana Di Pietro oknyomozó cikkei komoly érdekeket sértettek – emlékeztet a forrásunk, majd a teljesség igénye nélkül sorolja: Beleköpött a nápolyi maffia, az európai droghálózat, az Új Vörös Brigádok levesébe.

Ezek csak találgatások – reagált közleményében a Di Pietro-csoport szóvivője, és arra kérte a közvéleményt, hogy maradjanak a tényeknél, és várják meg, hogy Oriana Di Pietro magához térjen és vallomást tegyen.

*

Ki is a Cannes-ban megtámadott Oriana Di Pietro, az oroszlánok bajszát rángató olasz örökösnő?

Az iparmágnás Carlo Di Pietro lánya 1984. június 18-án született Milánóban, és azóta is ott él; van egy kilenc évvel fiatalabb féltestvére, Stefano. Rómában filmművészetet tanul, a diploma megszerzéséig modellkedik. 2005-től a RAI szabadúszó újságírója, eleinte a helyi kulturális hírekkel foglalkozik, később külföldi tudósító lesz belőle. Az egykori Jugoszláviában és a Csecsenföldön folyó háborúról tudósít, majd terjedelmes riportokat közöl a Corriere della Serában a Boko Haram mozgalomról, a mexikói drogháborúról és a dárfúri helyzetről. 2010-ben újra a RAI kötelékébe kerül, gyakran dolgozik együtt Fulvio Clemente operatőrrel és haditudósítóval. Az olasz tévénézők jól ismerik Oriana Di Pietrót, hiszen a közszolgálati csatornán ő tudósított az arab tavaszról, később pedig a Közel-Keleten, Líbiában és Szíriában dolgozott.

2013-ban Szíriában rabolja el négy másik olasz újságíróval együtt egy fegyveres iszlamista csoport. A RAI három munkatársát és két szabadúszó újságírót hetekig túszként tartják fogva. Az emberrablók egyik börtönből a másikba hurcolják őket, azzal fenyegetőznek, hogy kémkedésért elítélik mindnyájukat, majd szabadon bocsátják őket, minden bizonnyal váltságdíj ellenében, bár ezt az olasz kormány azóta is cáfolja. Oriana Di Pietro váltig állította, hogy nem bántak vele rosszul a fogságban, az eset után mégis visszavonult az aktív újságíróskodástól.

2014-ben családi tőkéből létrehozza saját könyvkiadóját, a regényekkel és tényirodalommal foglalkozó Gügész gyűrűje kiadót.

*

A Di Pietro-ügy: még tart a nyomozás

AFP – 2023. 05. 10.

Bár még mindig tartja magát a rosszul elsült betörés elmélete, a nizzai főügyész, Philippe Lécluse fontosnak tartotta helyreigazítani a médiában terjedő tévinformációkat. Egyetlen szemtanú sem látta, ahogy az elkövető vagy elkövetők felsurrantak a hajóra. Azt sem erősítette meg egyetlen felvétel vagy hiteles szemtanú sem, hogy a bűntény idején feltűnt volna egy azonosítatlan piros-fekete gumicsónak.

A nyomozók sem az elkövetés módjáról – baleset volt vagy gondosan előkészített támadás? –, sem a bűncselekmény mögöttes okairól nem tudnak biztosat. Ki akarhatott volna rosszat ennek a köztiszteletben álló nőnek? A Franciaországban és Olaszországban zajló nyomozás e pillanatban Oriana Di Pietro mobiltelefonját vizsgálja, továbbá családi és szakmai kapcsolatait igyekszik feltárni.

*

Cannes: Oriana Di Pietro állapota továbbra is válságos

Nice-Matin – 2023. 05. 12.

[…] Oriana Di Pietrót, az olasz cégbirodalom örökösnőjét kétszer is megoperálták a cannes-i kórházban, de továbbra is életveszélyben van. Nagyon súlyosak a sérülései, ezért a sebészet vezetője, Jules Bartoletti egyelőre nem kíván nyilatkozni betege állapotáról.

*

A Di Pietro-birodalom: az egyik leggazdagabb olasz család története

L’Opinion – 2023. 05. 13.

A 2021-ben, 73 éves korában elhunyt Carlo Di Pietro Olaszország egyik leggazdagabb embere volt, csaknem tízmilliárd euró értékű cégbirodalmat irányított. Az övé volt a nevét viselő szemüveg- és szemüveglencse-gyártással foglalkozó vállalat, továbbá részesedést szerzett különböző bankokban, biztosítókban és a luxusiparban is. Az elképesztő siker különösen annak fényében figyelemre méltó, hogy 25 éves korában még csak egyszerű kereskedelmi képviselőként tevékenykedett.

A milánói mágnás halála után egyenlő részt örökölt a vagyonából a második felesége, Laura, és két gyermeke, a versenypilóta Stefano Di Pietro és féltestvére, az újságíró-szerkesztő Oriana Di Pietro. Az örökösök tehát 33–33%-ot kapnak a Di Pietro vagyonát összefogó GIGE nevű holdingból, a maradék 1% Di Pietro jobbkezét, Azeglio Capecchit illeti meg. Mindig is a vállalat élére kinevezett Capecchi szavatolt a családi részvénytársaság egységéért.

*

A Di Pietro-ügy: a házaspár kapcsolata áll a nyomozás középpontjában?

Nice-Matin – 2023. 05. 13.

Több megfigyelő is ellentmondásosnak tartja a házaspár kapcsolatát. Oriana Di Pietro és a férje szenvedélyes és viharos kapcsolatban élt – mondja a család egyik ismerőse –, mindig birtokolni próbálták egymást.

Az antibes-i Annabelle villába rendszeresen járó takarítónő többször is tanúja volt a házaspár veszekedésének, sokszor a gyerekek jelenlétében is. Gyakran kiabáltak egymással – avat be minket. Di Pietro asszony könnyen kijött a sodrából, igazi latin temperamentum. Bár nem kímélte a tányérokat, soha nem tartottak sokáig haragot, a veszekedések színpadiasak voltak, nem mérgezőek. A medence egyik karbantartója már nem nyilatkozott ilyen elnézően, szerinte Adrien Delaunay agresszívan és fenyegetően lépett fel, olykor még fizikailag is bántalmazta a feleségét. Egyszer a szemem láttára ragadta meg a felesége karját, vállát, és olyan erősen megrázta, hogy a nőnek zúzódásai lettek.

Megkerestük Adrien Delaunay-t is, de nem kívánt reagálni a híresztelésekre.

*

Oriana Di Pietro állítólag magához tért a kómából

Nice-Matin – 2023. 05. 14.

A milánói újságíró és örökösnő, Oriana Di Pietro a támadás után tíz nappal állítólag magához tért a kómából. Az orvosok egyelőre óvatosan nyilatkoznak az állapotáról.

*

Oriana Di Pietro belehalt a sérüléseibe

Nice-Matin – 2023. 05. 15.

Az olasz örökösnőt május 5-én érte súlyos és rejtélyes támadás a Lérins-szigetcsoport közelében állomásozó hajóján. Május 15-én 8 óra körül hunyt el a cannes-i Simone Veil Kórházban. A 38 éves Oriana Di Pietro a koponyáján, a nyakán és az arcán sérült meg. Az elkövetőt vagy elkövetőket még nem sikerült azonosítani.

*

A különleges bíróságot is bevonhatják Oriana Di Pietro gyilkossági ügyébe

Az olasz hatóságokat és a Di Pietro családot nyugtalanítja, hogy nem halad az Oriana Di Pietro halálával kapcsolatos nyomozás. A következő napokban a marseille-i ügyészség bevonására is sor kerülhet. Ebben az esetben két vizsgálóbíró állna a nyomozás élére, és hármas együttműködés alakulna ki a marseille-i hatóság, a nizzai bűnügyi csoport és a milánói állami rendőrség bűnügyesei között.

*

Oriana Di Pietrót a halála előtt röviden kikérdezte a rendőrség

Exkluzív riport – Le Point – 2023. 05. 16.

A tegnap elhunyt olasz örökösnőt vasárnap röviden kihallgatta a bűnügyi csoport egyik rendőrtisztje. A tanúvallomás tartalmáról eddig semmi nem szivárgott ki.

Hamarosan újabb információkkal jelentkezünk.

*

A Di Pietro-ügy: gyanús pénzmozgásokat észleltek

Var-Matin – 2023. 05. 17.

A nyomozók gyanús pénzmozgásokra bukkantak Oriana Di Pietro számláján, 300 000 eurót utalt például egy genfi banknak.

*

Kihallgatták, de nem vették őrizetbe Adrien Delaunay-t, Oriana Di Pietro férjét

Nice-Matin – 2023. 05. 18.

A nizzai bűnügyi csoport nyomozói továbbra sem értik a gazdag olasz örökösnő ellen intézett támadás indítékait. A nő a cannes-i kórházban belehalt a sérüléseibe.

*

Az Oriana Di Pietro-ügy: a férje, Adrien Delaunay szabadon, vádemelés nélkül távozott a kihallgatásáról

A nizzai bűnügyi csoport hosszan kihallgatta Adrien Delaunay-t a felesége meggyilkolásának ügyében. A kihallgatás 10:15-kor kezdődött, és 18:30-kor ért véget – közölte Philippe Lécluse nizzai főügyész. Adrien Delaunay nem került vizsgálati fogságba, szabadon távozhatott a bíróságról, nem emeltek vádat ellene.

*

A Di Pietro-ügy: letartóztattak egy pénzügyi tanácsadót

Les Échos – 2023. 05. 19.

Letartóztatták és vizsgálati fogságba helyezték a Di Pietro család pénzügyi tanácsadóját, Jean-Claude Zieglert, aki beismerte, hogy elsikkasztott 300 000 eurót az örökösnő számlájáról. A bűncselekmény valószínűleg nem függ össze az Oriana Di Pietro elleni támadással.

*

Adrien Delaunay homályos dallamai

JAZZ MAG – 2022. július 12-i cikk –
Frissítve 2023. május 21-én

Adrien Delaunay a feleségét ért halálos kimenetelű támadás miatt került reflektorfénybe. Újraközöljük a róla szóló 2022-es cikkünket.

PORTRÉ – A Côte d’Azur-i születésű francia–amerikai zongorista ma este visszatalálhat mediterrán gyökereihez, ugyanis a Pinède Gould szabadtéri színpadán játszik majd a juani dzsesszfesztiválon.

Adrien Delaunay zenéje a művész kedvenc festője, Pierre Soulages festményeit idézi: komor, egyszersmind verőfényes is. Ez a kettősség nemcsak a zenéjében, hanem fizikai adottságaiban is megjelenik: kamaszos, ugyanakkor férfias is, kifürkészhetetlen pillantásában pedig egyik percről a másikra megcsillan valami lefegyverző kedvesség.

A francia–amerikai zongorista csaknem húsz éve rögzítette első albumát, és a világ legnevesebb fesztiváljai azóta is kapkodnak a tehetséges, nagy közönséget vonzó zenész után. Egymásnak ellentmondó kritikákat kap, egyesek szerint „azoknak a kedvenc dzsesszzenésze, akik nem szeretik a dzsesszt”. A csodálói (akik között nagy számban találunk nőket) előszeretettel hasonlítják Bill Evanshez és Keith Jarretthez, a hozzá kritikusabban viszonyulók szerint viszont csak egy marketingtermék, az érettségi előtt álló lányok kedvence, ájult tisztelettel figyelik mimózatermészetét, és a zenéivel kísérik a közösségi hálókra posztolt történeteiket.

Az igazság valahol félúton van. Adrien Delaunay nem tekinthető forradalmi zenésznek, ugyanakkor el kell ismernünk a technikáját és az egyediségét, páratlan zeneszerzői tehetségét. Elegáns és fülbemászó dallamokra és improvizációkra képes. Fájdalmasan melankolikus darabjai a zsigereinkig hatolnak, és magukkal ragadnak. Elrepítenek a túl korán lezárult gyermekkor labirintusába, a kihunyt szerelem bánatát, a boldog, soha vissza nem térő napok emlékeit idézik meg.

Honnan ered ez az érzékenység, amely oly sokakban visszhangra talál? Zaklatott életútjából? Ifjúkori kalandozásaiból? A megváltása erejéből?

Adrien Delaunay 1982-ben született Villefranche-sur-Merben. Az apja, François Delaunay tengerbiológus és szabadmerülő, az 1990-es évek elején egy időben ő tartotta a szabadmerülés világrekordját. Adrien gyermek- és kamaszkora nyugalomban telik, Franciaország és az Egyesült Államok között ingázik, édesanyja ugyanis a bostoni Berklee College tanára. Ő tanítja először zongorázni a fiát, és ő figyel fel a korát meghazudtoló tehetségére is. Adrien klasszikus zenei képzést kap, csak a kamaszkora végén fordul a pop és a dzsessz felé.

1999-ben élete drámai fordulatot vesz. François Delaunay egy házastársi vita során lőfegyverrel halálos sebet ejt a feleségén. A traumatizált Adrien New Yorkba menekül, és négy éven át keresi a helyét, nagykanállal falja az életet. Azzal keresi a kenyerét, hogy pókerezik és dzsesszklubokban játszik. A kábítószer azonban tönkreteszi, a tehetsége ellenére nem sikerül az áttörés. Miután majdnem belehal a túladagolásba, Cedar Foreman szaxofonművész siet a segítségére: fölveszi a Christopher Street-i 55 bárba. A veterán dzsesszzenész alkut ajánl: ha a csodagyerek bevonul az elvonóra, beveszi a kvartettjébe. Adrien Svájcba utazik elvonókúrára, és pszichoterápiára is jár, hogy megküzdhessen a démonjaival. Ebben az időszakban ismeri meg leendő feleségét, Oriana Di Pietrót, Olaszország egyik leggazdagabb emberének lányát.

Delaunay megszabadul a függőségtől, kivirágzik a kapcsolatában, és végre szárnyat bonthat. Első albuma, a Crown Shyness – amelyen saját szerzemények és U2-, R.E.M.-, Moby- és egyéb feldolgozások szerepelnek – méltató kritikákat kap és nagyon sok emberhez eljut. Ezt követi húsz további album, amelyeken hol önállóan, hol trióban, hol kvartettben játszik. A Hermès és az Apple reklámszerződést köt vele, később pedig a mozi is felfedezi magának: ő szerezte Az eltűnt férfi (Thomas Larmore, 2016) meg Az éjszaka és a lányka (Alan Klein, 2019) zenéjét, és ezeknek köszönhetően egyre többen megismerik a nevét.

Az évek során Delaunay védjegyévé vált a virtuóz improvizáció, ez adja a koncertek oroszlánrészét, és még a legkétkedőbbeket is meggyőzi. Spirituális, szent pillanatok ezek, amikor rajtam keresztül születik meg a zene – jelenti ki. Az improvizáció rendkívül érzékeny folyamat, megmagyarázhatatlan alkímia, szinte teljesen át kell engednem magam neki. A színpadon csak megteremtem a feltételeket, hogy a zene átfolyjon rajtam és eljusson a közönséghez is. Néha bekövetkezik a csoda. Máskor nem.

Ezek szerint a zene valamiféle isteni beavatkozás eredménye? – hozakodunk elő a kérdéssel. Delaunay elgondolkozik, de nem zárkózik el a választól: inkább világi spiritualitást emleget, a szemében aljas és kiábrándító modern világ egyetlen ellenszerét. Már nem hiszünk semmiben, nem törődünk semmivel. Kicsinyes, narcisztikus lények utálatos gyülekezetévé váltunk, együtt szorongunk a hajón, és egyetlen hajszál választ el a katasztrófától. De azért még mindig nincs jobb dolgunk, mint előkapni a mobilunkat, hogy szelfivel örökítsük meg a végpusztulást.

Ha ez a látomás egyszer valóra válik, nyugodtan bevallhatjuk, hogy a mi Titanicunk zenekarában szívesen látnánk a zongoránál Adrien Delaunay-t.

Isaure Delasalle

*

A Di Pietro-ügy: egy év telt el a dráma óta, nincs előrelépés

Nice-Matin – 2024. 04. 30.

Ki ölte meg Oriana Di Pietrót?

Közeleg a híres örökösnő halálának első évfordulója, mégsem vagyunk közelebb a gyilkosság megoldásához.

Aljas bűntett? A maffia fenyegetése? Személyes bosszú? A nyomozóknak nem sikerült tisztázniuk a halál okát és pontos körülményeit. Kezdettől fogva értetlenül állnak a módszer előtt. Zavart akartak kelteni azzal a vasrudas támadással, de erre a bűntényre felbéreltek valakit – vélekedik a nyomozásra közelről rálátó forrásunk, majd hozzáteszi: Szerintem valaki keresett valamit azon a hajón. Pénzt, iratokat, számítógépes anyagokat… Ezt a feltevést sem megerősíteni, sem cáfolni nem sikerült.

A folyamatban lévő nyomozáshoz kapcsolt ügyben a család egyik pénzügyi tanácsadóját vizsgálati fogságba helyezték sikkasztásért, de ennek az esetnek valószínűleg nincs köze az örökösnő meggyilkolásához.

Mi az, amit biztosan tudunk? A legvalószínűbb forgatókönyv szerint egy csónakból a hajóra lopakodott az elkövető, és vasrúddal megtámadta Oriana Di Pietrót – nyilatkozza az egyik nyomozó. De ezen kívül…

Némelyek szerint a nyomozás feszült légkörben zajlik, bénítóan hat a szóbeszéd és a befolyásos Di Pietro család hatása. Semmit nem hagytunk figyelmen kívül a nyomozás során – mentegetőzik Philippe Lécluse, Nizza főügyésze, de annyit azért elismer, hogy a nyomozás holtpontra jutott. Még nem találtunk elég nyomot, de előbb-utóbb napfényre kerül az igazság – jelenti ki egykedvűen.

Tartalom

I. AZ UTAZÓ

1. Amikor menekülőre fogjuk

2. Amit tudunk

3. Amire rábukkanunk

II. A BUKOTT ANGYAL

4. Justine Taillandier – Amit keresünk

5. Oriana Di Pietro – Ami sírba visz

6. Adèle Keller – Ami kiderül

7. Justine Taillandier – Amit elhallgatunk

8. Oriana Di Pietro – Amit kergetünk

A doboz

9. Adèle Keller – Ami ámulatba ejt

10. Justine Taillandier – Amit eltitkolunk

11. Adèle Keller – Ami boldoggá tesz

III. A SZERELMES NŐ PARADOXONA

12. Justine Taillandier – Carlo Di Pietro hagyatéka

13. Justine Taillandier – A fájdalmas igazság

14. Justine Taillandier – Két lány a labirintusban

15. Oriana Di Pietro – A gravitáció törvényei

16. Adèle Keller – Farkas a bárányok között

17. Justine Taillandier – Oriana Di Pietro utolsó szavai

18. Adèle Keller – A szükségállapot

19. Justine Taillandier – Az igazság fogságában

20. Oriana Di Pietro – A valóság bosszúja

IV. VALAKI MÁS

21. Justine Taillandier – Ahol minden elkezdődött

22. Justine Taillandier – Elszalasztott lehetőségek

23. Justine Taillandier – Minden összekuszálódik

24. Justine Taillandier – A magányos nő

EPILÓGUS(OK)

Ariadné fonala

Testdublőr

A szerelem után

Az idézetek forrása

Egyéb források

Újdonságaink, eseményeink, valamint kedvezményes ajánlataink megtalálhatók megújult webáruházunkban, a booklove.hu-n!

Felelős kiadó Tönkő Vera

A Park Kiadó a Libri Könyvkiadó Kft. imprintje

Felelős szerkesztő Szala Boglárka

A szöveget gondozta Zsarnay Erzsébet

Műszaki szerkesztő Rochlitz Vera

Tördelte Kaposvári Franciska

ISBN 978 963 633 344 7

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Crimson Text – Apache License 2.0

Montez – Apache License 2.0

Noto Serif – Apache License 2.0

Open Sans – SIL Open Font License

Source Serif 4 – SIL Open Font License

Zilla Slab – SIL Open Font License